ওয়েব ডেস্ক : কেন্দ্রীয় প্রতিরক্ষামন্ত্রী মনোহর পারিক্করের চিঠির উত্তরে তাঁকে পাল্টা চিঠি দিয়েছেন মুখ্যমন্ত্রী মমতা বন্দ্যোপাধ্যায়। জবাবে মুখ্যমন্ত্রী লিখেছেন, ''আপনার চিঠি পেয়ে আমি  বিস্মিত হয়েছি। আপনি সংবাদমাধ্যমকে জানানোর পর আপনার এই চিঠি পেয়েছি। আমরা একথা জানি যে, ভারতীয় সেনা জাতির গর্ব। সেনার জাতীয়তাবাদী মনোভাবকে আমরা সম্মান করি। আমার অভিযোগ সেনাবাহিনীর বিরুদ্ধে ছিল না। অভিযোগ আপনাদের বিরুদ্ধে। কেন্দ্রের  নীতির বিরুদ্ধে। কারণ কেন্দ্রের নির্দেশেই কাজ করে সেনাবাহিনী। সেনাবাহিনীর মত সম্মানজনক প্রতিষ্ঠানকে ভুল ভাবে কাজে লাগিয়ে রাজনৈতিক প্রতিহিংসা চরিতার্থ করার এমন ঘটনা আগে দেখিনি। রাজ্যকে ঠিকমত আগাম খবর না জানিয়েই সেনা নামানোর অনুমতি দিয়েছিল কেন্দ্র। আমার দিক থেকে বলতে পারি, আমি যে বিষয়টি উল্লেখ করেছি তা হল,অসামরিক এলাকায় অনেক বেশি সংখ্যায় সেনা নামানোর ব্যাপারে আপনার মন্ত্রক রাজ্যের অনুমতি নেয়নি। সেনা নামানোর বিষয়টি মুখ্যসচিব কিংবা স্বরাষ্ট্রসচিবকেও জানানো হয়নি। আমি অনুরোধ করব, ভবিষ্যতে রাজ্যের অসামরিক এলাকায় বেশি সংখ্যায় সেনাকে কাজে লাগাতে হলে রাজ্য প্রশাসনের সর্বোচ্চ স্তরে যেন চিঠি দিয়ে জানানো হয় আপনার মন্ত্রকের তরফে। এধরনের কাজ শুরুর আগে যেন রাজ্য সরকারের লিথিত ছাড়পত্র নেওয়া হয়।''